SKRIFTLIG FORESPØRGSEL E-0625/02

af Stavros Xarchakos (PPE-DE) og Ioannis Marínos (PPE-DE) til Kommissionen

(6. marts 2002)

Om: Cedefop's praksis

Ifølge en offentliggørelse i det yderst seriøse informationstidsskrift Agence Europe (nr. 8131, 18. januar 2002) har Den Europæiske Ombudsmand besluttet at gennemføre en undersøgelse vedrørende den formuleringsmåde, som Cedefop (Det Europæiske Center for Udvikling af Erhvervsuddannelse) bruger i sin kommunikation med borgerne. I denne offentliggørelse gives en fuldstændig beskrivelse af de nedværdigende udtryk, som er indeholdt i de officielle dokumenter fra det ovennævnte decentrale organ, og som vidner om dets holdning til de europæiske borgere, der har protesteret over dets praksis. Det bør bemærkes, at det langt fra er første gang, at dette center på grund af sin praksis har beskæftiget fællesskabsinstitutionerne og den internationale presse; Revisionsretten bekendtgjorde i december 2001, at mange af de ansættelser, som Cedefop foretog, var utilstrækkeligt begrundede. Hele situationen afføder negative reaktioner i Grækenland, som huser dette center og gør, hvad det kan for at fremhæve dets betydning og lette dets arbejde og lider under følgerne af dets praksis.

Hvad mener Kommissionen om Cedefop's taktik? Hvem er ansvarlig for den upassende udtryksmåde, som det bruger i sine dokumenter? Præcis hvem er ansvarlig for disse konstaterede uregelmæssigheder i ansættelserne? På hvor mange og hvilke sprog er Cedefop's dokumenter og informationstidsskrifter affattet?

Svar afgivet på Kommissionens vegne af Viviane Reding

(24. april 2002)

Cedefop er et decentraliseret organ, der er etableret i henhold til Rådets forordning (EØF) nr. 337/75 af 10. februar 1975 om oprettelse af et europæisk center for udvikling af erhvervsuddannelse(1). Med hensyn til personalepolitik fungerer Cedefop som et selvstyrende organ, som Kommissionen ikke har nogen kontrol med ud over at være repræsenteret i centrets bestyrelse. I henhold til den grundlæggende forordning er det således direktøren, som er personalets foresatte og ansætter og afskediger dette (artikel 7, stk. 4)(2). Skriftlige udtalelser til Ombudsmanden underskrives af direktøren, der er ansvarlig for personaleanliggender.

Den 7. januar 2002 stillede Ombudsmanden på eget initiativ en skriftlig forespørgsel til bestyrelsesformanden om sprogbrugen i Cedefops korrespondance ikke til den brede offentlighed, men mellem Cedefop og Ombudsmandens kontor. Den 6. marts 2002 svarede bestyrelsesformanden på Cedefops vegne.

I sit svar anførte Cedefop, at det beklagede den sprogbrug, der var blevet anvendt i dets udtalelser om klager, og at det ikke havde regnet med, at denne korrespondance ville blive offentliggjort. Cedefop understregede, at dets tjenestegrene altid har været omhyggelige med at være høflig og imødekommende, når det drejede sig om kontakten til den brede offentlighed og klager. Dette gjaldt også de tre sagsøgere i de tilfælde, der omtales i Ombudsmandens brev. Ombudsmandens kontor opfordrede direktøren til at træffe de rette foranstaltninger og give instrukser til dennes personale om at undgå gentagelser af upassende sprogbrug, når der i fremtiden udarbejdes skriftlige udtalelser om klager.

Den 13. marts 2002 skrev Ombudsmanden til bestyrelsesformanden, at der på baggrund af de af ham foretagne undersøgelser ikke syntes at være tale om dårlig administration fra Cedefops side. Ombudsmanden afsluttede derfor sagen.

Kommissionen ønsker at henvise det ærede medlem til sit tidligere svar på den skriftlige forespørgsel E-3675/01 af Ioannis Marínos(3) om Cedefops ansættelsespolitik og især Revisionsrettens erklæring i rapporten af december 2001 om, at mange af Cedefops udnævnelser var utilstrækkeligt begrundede.

Oplysninger i papirformat og elektroniske oplysninger (http://www.cedefop.eu.int/) om Cedefop, dets opgaver, aktiviteter og produkter (Cedefop in brief) kan fås på alle EUs 11 officielle sprog. Der er bestræbelser i gang på at sikre, at resuméerne af de vigtigste Cedefop referencedokumenter offentliggøres på alle officielle sprog (f.eks. Kompetenceopbygning for fremtiden Uddannelse og læring i Europa Anden rapport om erhvervsuddannelsesforskning i Europa). Langt de fleste af Cedefops informationsressourcer, der kan fås hos the European Training Village (www.trainingvillage.gr) findes på engelsk, fransk, tysk og spansk. Det gælder også the European Journal Vocational Training(4). Cedefop offentliggør et nyhedsbrev hvert kvartal (Cedefop Info) på engelsk, fransk og tysk.

(1) EFT L 39 af 13.2.1975.

(2) Se også svar på skriftlig forespørgsel E-2549/98, EFT C 118 af 29.4.1999.

(3) EFT C 147 E af 20.6.2002.

(4) The European Journal findes også på portugisisk, men denne udgave forvaltes af de portugisiske myndigheder.